PMIndiaData/PMIndiaSum huggingface dataset:
जी-20 परिषदेच्या पार्श्वभूमीवर पंतप्रधानांचे द्विपक्षीय कार्यक्रम

जी-20 परिषदेच्या पार्श्वभूमीवर पंतप्रधान नरेंद्र मोदी यांनी आज तुर्कस्थानचे राष्ट्रपती रिसप तैय्यिप एरडोगन यांची भेट घेतली. उभय नेत्यांनी ‘मेक इन इंडिया’ आणि ‘स्मार्ट सिटी’ उपक्रमांसह आर्थिक सहकार्याबाबत चर्चा केली. चार निर्यात नियंत्रण पध्दतींच्या सदस्यत्वासाठी पंतप्रधानांनी तुर्कस्थानचे सहकार्य मागितले. संयुक्त राष्ट्रसंघात सुधारणा, नागरी अणु सहकार्य आणि अंतराळ आणि कृषी संशोधनात सहकार्य याबाबतही त्यांनी चर्चा केली. पंतप्रधानांनी स्पेनचे पंतप्रधान मारिआनो राजोय यांचीही भेट घेतली. दहशतवादाविरुध्दच्या लढ्यात सहकार्याबाबत यावेळी चर्चा झाली. रेल्वेचे आधुनिकीकरण, संरक्षण निर्मिती, पुनर्नवीकरणीय ऊर्जा आणि सागरी सुरक्षा आदी मुद्यांवर दोन्ही नेत्यांनी चर्चा केली. पंतप्रधानांनी सौदी अरेबियाचे राजे सलमान बिन अब्दुल अझीझ यांचीही भेट घेतली.
पंतप्रधानांनी केली पीएम-श्री योजनेची घोषणा

नवी दिल्‍ली, 5 सप्‍टेंबर 2022 राष्ट्रीय शिक्षक दिनाच्या निमित्ताने पंतप्रधान नरेंद्र मोदी यांनी नवीन पीएम श्री स्कूल्स योजनेची घोषणा केली- विकसित भारताच्या उभारणीसाठी पीएम स्कूल्स (PM ScHools for Rising India) या योजनेअंतर्गत केंद्र सरकार देशभरातील 14,500 पेक्षा जास्त शाळा अद्ययावत आणि विकसित केल्या जाणार आहेत. राष्ट्रीय शैक्षणिक धोरण 2020 ची सर्व उद्दिष्टे पीएम श्री स्कूल्स मध्ये दिसून येतील आणि या शाळा शैक्षणिक धोरणाची अंमलबजावणी करणारे आदर्श उदाहरण तसेच आसपासच्या भागातील शाळांना मार्गदर्शक म्हणून काम करतील. गुणवत्तापूर्ण अध्यापन, अध्ययन आणि संज्ञानात्मक विकास हे या शाळांचे मुख्य उद्देश असतील, त्यासोबतच सर्वंकष आणि चौफेर गुणवत्ता असलेले तसेच 21 व्या शतकातील महत्वाची कौशल्ये आत्मसात केलेल्या व्यक्ती निर्माण केल्या जातील. ह्या PM-SHRI शाळांमध्ये अध्ययन-अध्यापनासाठी आधुनिक, परिवर्तनशील आणि सर्वंकष पद्धती वापरल्या जातील. संशोधन प्रणित, अध्ययनकेंद्री अशी ही शिक्षणपद्धती असेल. या शाळा, नव्या राष्ट्रीय शैक्षणिक धोरणाची अंमलबजावणी करणाऱ्या आदर्श शाळा ठरतील, अशा मला विश्वास आहे, अशी भावना पंतप्रधानांनी हि घोषणा करतांना व्यक्त केली. पंतप्रधानांनी ट्वीट मालिकेतून या योजनेविषयी माहिती दिली; "आज #TeachersDay च्या निमित्ताने मला एका नवीन उपक्रमाची घोषणा करतांना अतिशय आनंद होत आहे. -प्रधानमंत्री स्कूल्स फॉर रायझिंग इंडिया (PM-SHRI) या योजनेअंतर्गत, देशातील 14,500 शाळा विकसित आणि अद्ययावत केल्या जाणार आहेत. ह्या शाळा आदर्श शाळा ठरतील आणि त्यात राष्ट्रीय शिक्षण धोरणाचे संपूर्ण उद्दिष्ट त्यातून साध्य केले जाऊ शकेल.” "ह्या PM-SHRI शाळांमध्ये शिक्षण अध्ययनासाठी आधुनिक, परिवर्तनशील आणि सर्वंकष पद्धती वापरल्या जातील. संशोधन प्रणित, अध्ययनकेंद्री अशी ही शिक्षणपद्धती असेल. तसेच या शाळांमध्ये आधुनिक पायाभूत सुविधा, जसे की अद्ययावत तंत्रज्ञान,स्मार्ट वर्गखोल्या, क्रीडा सुविधा आणि इतर अनेक सुविधांवर भर दिला जाईल.” "राष्ट्रीय शैक्षणिक धोरणाने गेल्या काही काळात शिक्षण क्षेत्रात मोठे बदल घडवले आहेत. मला खात्री आहे, पीएम- श्री (PM-SHRI) शाळा देखील, देशभरातील लाखो विद्यार्थ्यांना असे शिक्षण देऊन, राष्ट्रीय शैक्षणिक धोरणाचे उद्दिष्ट साध्य करण्यात मोठे योगदान देतील.”
पंतप्रधानांनी सर्व गुजराती नागरीकांना गुजराती नववर्षाच्या दिल्या शुभेच्छा

पंतप्रधान नरेंद्र मोदी यांनी गुजराती नववर्षानिमित्त सर्व गुजराती नागरीकांना शुभेच्छा दिल्या आहेत.नवीन वर्षाने सर्वांच्या जीवनात तेजप्रकाश आणावा,आणि सर्वांना प्रगतीच्या मार्गावर घेऊन जावे,अशा शुभेच्छा त्यांनी दिल्या आहेत.गुजरात राज्याने सदैव यशाची नवी शिखरे गाठावीत, अशा शुभेच्छाही त्यांनी व्यक्त केल्या आहेत. आपल्या ट्विटरसंदेशामध्ये पंतप्रधान म्हणाले;
पंतप्रधान आणि पॅलेस्टाईनचे राष्ट्रपती यांच्यात दूरध्वनीवरून संभाषण

पंतप्रधान नरेंद्र मोदी यांनी आज पॅलेस्टाईनचे राष्ट्रपती महामहीम महमूद अब्बास यांच्याशी दूरध्वनीवरून संवाद साधला. रमजानच्या आगामी पवित्र महिन्यानिमित्त पंतप्रधानांनी पॅलेस्टाईनचे राष्ट्रपती आणि जनतेला शुभेच्छा दिल्या. दोन्ही नेत्यांनी सध्या कोविड -19 या साथीच्या आजारांमुळे उद्भवलेल्या आव्हानांवर चर्चा केली आणि परिस्थिती नियंत्रणात आणण्यासाठी आपापल्या देशांमध्ये केलेल्या उपाययोजनांबाबत एकमेकांना माहिती दिली. पॅलेस्टाईन अधिकाऱ्यांनी त्यांच्या जनतेचे या विषाणूपासून संरक्षण करण्यासाठी केलेल्या प्रयत्नांची पंतप्रधानांनी प्रशंसा केली आणि या प्रयत्नांसाठी भारताकडून सर्वतोपरी सहकार्य करण्याचे आश्वासन दिले. या आव्हानात्मक काळात सहकार्याच्या संधी शोधण्यासाठी योग्य त्या पातळ्यांवर संपर्कात राहण्याबाबत दोन्ही नेत्यांनी सहमती दर्शविली.
इंडियन आयडॉल ज्युनिअरची विजेती  अनन्या नंदानी पंतप्रधानांची भेट घेतली

इंडियन आयडॉल ज्युनिअरच्या दुसऱ्या पर्वाची विजेती अनन्या श्रीतम नंदा हिने पंतप्रधान नरेंद्र मोदी यांची भेट घेतली. दूरचित्रवाणीच्या मनोरंजनात्मक वाहिनीने आयोजित केलेल्या गायन स्पर्धेतल्या या विजेतीला, पंतप्रधानांनी पुढील वाटचालीसाठी शुभेच्छाही दिल्या.
जागतिक व्यापार संघटनेच्या महासंचालकांची पंतप्रधान मोदी यांच्याशी चर्चा

जागतिक व्यापार संघटनेचे महासंचालक रोबर्तो एझवेदो सध्या भारत दौऱ्यावर आले असून त्यांनी नवी दिल्लीत पंतप्रधान मोदी यांच्याशी आज विविध विषयांवर चर्चा केली. बहुस्तरीय व्यापारी यंत्रणा पुन्हा नव्याने सुरु करण्यासाठी भारत सरकारने हाती घेतलेल्या प्रयत्नांचे कौतुक करत एझवेदो यांनी भारत सरकारचे आभार मानले. ही व्यवस्था पुन्हा सुरु करण्याबद्दल दोघांमध्ये चर्चा झाली. भारत बहुस्तरीय व्यापार व्यवस्थेचा खंदा पुरस्कर्ता आहे, असे पंतप्रधानांनी यावेळी सांगितले. जागतिक व्यापार संघटनेचा प्राधान्यक्रम निश्चित करायला हवा, म्हणजेच विकसनशील देशांच्या चिंता जागतिक व्यापार संघटनेच्या लक्षात येतील, असा प्रस्ताव पंतप्रधानांनी मांडला. विकसनशील देशांना मुक्त व्यापार आणि जागतिकीकरणाचे लाभ मिळावेत यासाठी जागतिक व्यापार संघटनेने जोरकस प्रयत्न करावेत, असे आवाहन त्यांनी केले आहे. जागतिक व्यापार संघटनेच्या मंत्र्यांच्या आगामी बैठकीसाठी त्यांनी शुभेच्छा दिल्या. बी. गोखले/ आर. अघोर
राष्ट्रीय क्रीडा दीनानिमित्त, पंतप्रधान नरेंद्र मोदी यांच्याकडून सर्व क्रीडापटूंना शुभेच्छा

राष्ट्रीय क्रीडा दिनानिमित्त पंतप्रधान नरेंद्र मोदी यांनी सर्व क्रीडापटूंना शुभेच्छा दिल्या आहेत. भारतीय हॉकीचे जादूगार म्हणून ओळखले जाणारे मेजर ध्यानचंद यांना पंतप्रधानांनी अभिवादन केले आहे. “क्रीडा क्षेत्राला निष्ठेने वाहून घेतलेल्या सर्व क्रीडा पटू आणि क्रीडा क्षेत्राशी संबंधित व्यक्तींना मी राष्ट्रीय क्रीडा दिना निमित्त शुभेच्छा देतो. आपल्या अद्वितीय कौशल्याने भारतीय हॉकीसाठी असामान्य कामगिरी करणारे मेजर ध्यानचंद यांना माझे अभिवादन”. “तंदुरुस्ती, तत्पर मानसिकता आणि व्यक्तिमत्वाचा विकास म्हणजे क्रीडा क्षेत्र”. भारताला समृद्ध क्रीडा कौशल्य लाभलं आहे. या कौशल्याला वाव मिळावा यासाठी भारतीय क्रीडा क्षेत्राने पोर्टल सुरु केले आहे. युवकांना त्यांच्या क्रीडाविषयक आकांक्षांना वाव देण्यासाठी , त्यांना योग्य ती दिशा , मार्गदर्शन करण्यासाठी आणि पाठींबा देण्यासाठी नॅशनल स्पोर्ट्स टॅलेंट सर्च पोर्टल सुरु करण्यात आल्याचे पंप्रधान म्हणाले.
अमेरिकेचे गृहमंत्री मायकेल पॉम्पिओ यांनी घेतली पंतप्रधानांची भेट

अमेरिकेचे गृहमंत्री मायकेल आर. पॉम्पिओ यांनी आज सकाळी पंतप्रधान नरेंद्र मोदी यांची भेट घेतली. गृहमंत्री पॉम्पिओ यांनी पंतप्रधानांचे निवडणुकीतल्या यशाबद्दल अभिनंदन केले आणि राष्ट्राध्यक्ष ट्रम्प यांच्या वतीने शुभेच्छा दिल्या. पंतप्रधानांनी गृहमंत्री पॉम्पिओ यांचे आभार मानले आणि राष्ट्राध्यक्ष ट्रम्प यांनी दिलेल्या शुभेच्छांबद्दल त्यांच्याप्रती आभार पोहोचवण्याची विनंती केली. अमेरिकेसोबतच्या संबंधांना असलेल्या प्राधान्याचा पंतप्रधानांनी पुनरुच्चार केला आणि सरकारच्या नव्या कार्यकाळात धोरणात्मक भागीदारीबाबत दृष्टिकोन मांडला. भारतासोबतचे संबंध वृद्धिंगत करण्याचे आणि समान दृष्टिकोन व उद्दिष्टे प्रत्यक्षात आणण्यासाठी एकत्रितपणे काम करणे अमेरिका सुरुच ठेवेल, असे पॉम्पिओ यांनी सांगितले. व्यापार आणि अर्थव्यवस्था, ऊर्जा, संरक्षण, दहशतवादाला प्रतिबंध आणि नागरिकांमधील संबंध या क्षेत्रात द्विपक्षीय संबंध अधिक वृद्धिंगत करण्यासाठी आपण कटिबद्ध असल्याचे पंतप्रधानांनी सांगितले.
हिंदुस्तान व्हेजिटेबल ऑईल कॉर्पोरेशनची भू-संपदा गृहनिर्माण आणि नागरी विकास  मंत्रालयाकडे हस्तांतरित करायला केंद्रीय मंत्रिमंडळाची मान्यता

हिंदुस्तान व्हेजिटेबल ऑईल कॉर्पोरेशनच्या मालकीच्या भू-संपदेचा योग्य वापर किंवा विनियोग करण्यासाठी ती गृहनिर्माण आणि नागरी विकास मंत्रालयाकडे अथवा त्याच्या अधिकृत एजन्सीकडे हस्तांतरित करायला केंद्रीय मंत्रिमंडळाने मान्यता दिली आहे. हिंदुस्तान व्हेजिटेबल ऑईल कॉर्पोरेशनची भू-संपदा हस्तांतरीत करण्याच्या बदल्यात या कॉर्पोरेशनची सरकारप्रती देणी आणि त्याचे व्याज रद्दबातल ठरवण्यात येईल.विविध न्यायालये, न्यायाधिकरणे, प्राधिकरणात प्रलंबित असलेल्या आणि भविष्यात उदभवणारी देणीही सरकारने लक्षात घेतली आहेत. सात शहरात असलेली जमीन अनेक वर्षे वापराशिवाय पडून राहिली आहे. ही मालमत्ता गृहनिर्माण आणि नागरी विकास मंत्रालयाकडे हस्तांतरित केल्याने सार्वजनिक कामासाठी ती जमीन उपयोगात आणता येईल. यामुळे हिंदुस्तान व्हेजिटेबल ऑईल कॉर्पोरेशन हा आजारी असलेला आणि अवसायनात निघालेला सार्वजनिक उपक्रम लवकर बंद करता येणार आहे.
काँग्रेगेशन ऑफ द होली फॅमिलीने मानले पंतप्रधानांचे आभार

परिवाराच्या आश्रयदायी म्हणून (ख्रिश्चन धर्मसंस्थेतील संकल्पनेनुसार) बीएल मदर मरिअम थ्रेसिया यांना संतपद बहाल करण्याच्या निर्णयाचे पंतप्रधान नरेंद्र मोदी यांनी ‘मन की बात’ कार्यक्रमात कौतुक केले होते. त्याबद्दल काँग्रेगेशन ऑफ द होली फॅमिलीने पंतप्रधानांचे आभार मानले आहे. यासंदर्भात काँग्रेगेशन ऑफ द होली फॅमिलीने पत्र लिहिले आहे, “ मन की बात कार्यक्रमाच्या माध्यमातून परिवाराच्या आश्रयदात्री म्हणून बीएल मदर मरिअम थ्रेसिया यांना संतपद बहाल करण्याच्या निर्णयाचे आपण कौतुक केल्याबद्दल मी काँग्रेगेशन ऑफ द होली फॅमिलीचा सुपिरिअर जनरल, सिनियर उदय सीएचएफ आपले आभार मानतो. त्या एक महान दूरदृष्टी असलेल्या संत, द्रष्ट्या, अनेक संकटे पार करुन आपली जबाबदारी पूर्ण करणाऱ्या होत्या. प्रेम, शांतता आणि शिक्षण या द्वारे परिवारांच्या उत्थानासाठी अत्यंत कठोर परिश्रम नव्या भारतीय संत मरिअम थ्रेसिया यांनी घेतले होते. अशा प्रकारे राष्ट्रबांधणीत त्यांनी मोलाचे योगदान दिले होते. अत्यंत मनमोकळेपणाने तुम्ही त्यांचे कौतुक केलेत. आदरणीय मोदीजी, मन की बात द्वारे तुम्ही दिलेला संदेश अत्यंत हृदयस्पर्शी होता. काँग्रेगेशन मधल्या सर्वांनी आणि आसपासच्या सर्वांनी आपल्या संदेशाचे कौतुक केले आहे.” मरिअम थ्रेसिया यांना संतपद बहाल करण्याच्या निर्णयाबद्दल पंतप्रधान नरेंद्र मोदी यांनी ‘मन की बात’ या आपल्या मासिक रेडिओ कार्यक्रमात, आनंद व्यक्त केला होता. येत्या 13 ऑक्टोबरला हिज होलीनेस पोप फ्रान्सिस, सिस्टर मरिअम थेरेसा यांना संत म्हणून घोषित करतील; ही प्रत्येक भारतीयासाठी अभिमानाची बाब आहे. सिस्टर मरियम थ्रेसिया यांना मी श्रद्धांजली अर्पण करतो आणि भारतीयांना खास करुन आपल्या ख्रिश्चन बंधू भगिनींचे अभिनंदन करतो.
अंतराळ तंत्रज्ञानाच्या शांततापूर्ण वापरासाठीच्या भारत आणि तझाकिस्तान यांच्यातल्या सहकार्याविषयक सामंजस्य कराराला केंद्रीय मंत्रिमंडळाची मान्यता

विकासासाठी अंतराळ तंत्रज्ञानाच्या शांततापूर्ण वापराबाबत सहकार्यासाठी भारत आणि तझाकिस्तान यांच्यातल्या सामंजस्य कराराबाबत केंद्रीय मंत्रिमंडळाला माहिती देण्यात आली. दुशांबे येथे 8 ऑक्टोबरला या सामंजस्य करारावर स्वाक्षऱ्या करण्यात आल्या आहेत. तपशील उपग्रह दळणवळण आणि उपग्रह आधरित नेव्हीगेशन, अंतराळ विज्ञान, अंतराळ यानाचा उपयोग, अंतराळ यंत्रणा, अंतराळ तंत्रज्ञानाचा वापर यासारख्या क्षेत्रातल्या संभाव्य सहकार्याला प्रोत्साहन मिळणार आहे. या सामंजस्य कराराअंतर्गत, संयुक्त कृती गट स्थापन करण्यात येणार असून सामंजस्य कराराच्या अंमलबजावणीचा कृती आराखडा आणि कालमर्यादा यासह इतर बाबींवर हा कृती गट काम करेल. प्रभाव- यामुळे उपग्रह नेव्हीगेशन, अंतराळ विज्ञान, बाह्य अंतराळ शोध क्षेत्रात नव्या शोधांना चालना मिळणार आहे. लाभ- मानवतेच्या कल्याणासाठी अंतराळ तंत्रज्ञानाचा उपयोग या क्षेत्रात संयुक्त कृती विकासाला या सामंजस्य करारामुळे चालना मिळेल.
स्वाहिद दिवसानिमित्त, आसाम आंदोलनात सहभागी झालेल्या वीरांच्या धैर्याचे  पंतप्रधानांनी केले स्मरण

स्वाहिद दिवसानिमित्त, आसाम आंदोलनात सहभागी वीरांच्या धैर्याचे पंतप्रधान नरेंद्र मोदी यांनी स्मरण केले आहे. “भारताच्या इतिहासात आसाम आंदोलनाचे विशेष महत्त्व आहे. आज स्वाहिद दिनानिमित्त, मी या आंदोलनात सहभागी झालेल्या सर्व वीरांच्या धैर्याचे स्मरण करतो. आसामच्या वैशिष्ट्यपूर्ण संस्कृतीचे रक्षण आणि जतन करण्यासाठी, त्यांनी दिलेले योगदान आपण कधीही विसरू शकत नाही” असे ट्वीट पंतप्रधानांनी केले आहे.
आण्विक सुरक्षा परिषदेच्या पार्श्वभूमीवर पंतप्रधान नरेंद्र मोदी यांनी जपानच्या पंतप्रधानांची भेट घेतली

आण्विक सुरक्षा परिषदेच्या पार्श्वभूमीवर पंतप्रधान नरेंद्र मोदी यांनी जपानचे पंतप्रधान शिंजो ॲबे यांची भेट घेतली. जपानबरोबर विशेष धोरणात्मक आणि जागतिक भागीदारी असल्याच्या अनुषंगाने अतिशय सौहार्दपूर्ण वातावरणात उभय नेत्यांत बोलणी झाली. डिसेंबर 2015 मधल्या भारत भेटीत केलेल्या उत्कृष्ट आदरातिथ्याबद्दल ॲबे यांनी पंतप्रधान नरेंद्र मोदी यांचे आभार मानले. वाराणसीची आपली भेट अविस्मरणीय असल्याचे ते म्हणाले. पंतप्रधान नरेंद्र मोदी यांच्या नेतृत्वाखाली, भारतीय अर्थव्यवस्था, जागतिक विकासाचे इंजिन म्हणून भूमिका निभावत असल्याच्या भावना ॲबे यांनी व्यक्त केल्या. ॲबे यांच्या भारतभेटी दरम्यान घेण्यात आलेल्या निर्णयांचा आढावा दोन्ही नेत्यांनी घेतला आणि अंमलबजावणीच्या गतीविषयी समाधान व्यक्त केले. वाराणसी इथे कन्व्हेंशन सेंटर उभारण्याचा प्रकल्प मार्गी लावण्याबाबत जपानहून येत्या मे महिन्यात आढावा मंडळ येणार असल्याची माहिती त्यांनी दिली. व्यापार आणि गुंतवणुकीला प्रोत्साहन देण्याच्या उपाययोजनांवरही दोन्ही नेत्यांनी चर्चा केली. आंतरराष्ट्रीय फ्लीट रिव्ह्यू मधल्या जपानच्या सहभागाबद्दल पंतप्रधान नरेंद्र मोदी यांनी ॲबे यांचे आभार मानले. दहशतवादाचा कायम असलेला धोका याविषयावरही उभय देशातल्या पंतप्रधानांनी चर्चा केली. जागतिक आणि प्रादेशिक मुद्यांचाही त्यांनी परामर्श घेतला. पंतप्रधान नरेंद्र मोदींच्या यावर्षातल्या जपान भेटीसाठी आपण उत्सुक असल्याचे ॲबे म्हणाले.
नुतन भारत परिषदेला पंतप्रधानांचे संबोधन

पंतप्रधान नरेंद्र मोदी यांनी आज नवी दिल्ली येथे Y4D नुतन भारत परिषदेला संबोधित केले. यावेळी बोलतांना ते म्हणाले की, आज देश परिवर्तनाच्या प्रक्रियेतून जात आहे. एका आंतरराष्ट्रीय अहवालानुसार भारतातील दारिद्रय उल्लेखनीय कमी झाले असून भारतीय अर्थव्यवस्था ही जगातील अत्यंत वेगवान अर्थव्यवस्था म्हणून ओळखण्यात येते. सरकारतर्फे जर कुठली भूमिका निभवायची असेल तर फक्त तरुणवर्गच अशा भूमिकांना पात्र असतो. कारण तो केवळ उपलब्ध संधींचाच उपयोग करत नाही तर नवीन संधी उपलब्ध करून देत असतो. पंतप्रधानांनी युवकांची शक्ती आणि आकांक्षांना विचारात घेऊन भारत मोठ्या प्रमाणात परिवर्तन प्रक्रियेतून जात असल्याचे पुर्नउच्चार केला. यासंदर्भात उदाहरण देतांना त्यांनी 3 कोटी मुलांचे लसीकरण, मागील चार वर्षांदरम्यान 1.75 लक्ष किलोमीटर ग्रामीण रस्त्यांची निर्मिती, प्रत्येक गावामध्ये वीज पोहोचवणे, ऑक्टोबर 2017 पासून आतापर्यंत 85 लाख घरांचे विद्युतीकरण, 4.65 कोटी गरीब कुटुंबांना गॅस जोडणी आणि मागील चार वर्षात 1 कोटींपेक्षा जास्त घरांची निर्मिती. पंतप्रधान पुढे म्हणाले की, हे सर्व आकडे यासाठी संभव आहेत कारण भारतात 800 दशलक्ष लोक 35 वर्षांपेक्षा कमी वयाचे आहेत. पंतप्रधानांनी सांगितले की, वातावरणातील बदल हा केवळ राजनिती पुरताच मर्यादित नाही. ते म्हणाले सध्या भारतात सर्वोच्च प्रशासनिक सेवेत ग्रामीण भागातून किंवा छोट्या शहरांमधून आलेले युवक आहेत. त्यांनी हिमा दास आणि तत्सम सर्व तरुण खेळाडू ज्यांनी नुतन भारताचे प्रतिनिधीत्व केले आणि खेळाडूपणाच्या दृष्टीकोनातून भारतासाठी पदके मिळवले आहेत त्यांची उदाहरणे दिली. नुतन भारताला असे वाटते की, ‘सर्व काही शक्य’ आणि ‘सर्व काही संपादन करण्यासारखे आहे’ असे पंतप्रधानांनी सांगितले. पंतप्रधान पुढे म्हणाले की, अनेक उपायांवर प्रोत्साहनासाठी सिलॉसचा पुनर्बदलासाठी उपयोग करण्यात येत आहे. ते पुढे म्हणाले की, आता राष्ट्रांच्या गरजांकडे समजावणुकीच्या भावनेतून लक्ष देणे गरजेचे आहे. तसेच लोकांचे राहणीमान साधे ठेवणे आवश्यक आहे. त्यांनी सरकारतर्फे पुढाकार घेऊन विविध योजनांची अंमलबजावणी केल्याचे स्पष्ट केले. यामध्ये भारतमाला, सागरमाला, मुद्रा, स्टॅण्डअप इंडिया, आयुष्यमान भारत या योजना असून याद्वारे देशाच्या विविध गरजांची पूर्तता करण्यात येते. त्यांनी भारत सरकार नुतनीकरण आणि संशोधनावर जोर देत असल्याचे सांगितले. पंतप्रधनांनी डिजिटल पध्दतीतून पैशांचे व्यवहार तरुण वर्ग मोठ्या प्रमाणावर करत असल्याचे सांगितले. स्वातंत्र्याच्या लढ्यात युवकांनी ऊर्जा आणि धैर्य दाखवून महत्त्वाची भूमिका पार पाडली आहे. आता वर्तमानात तरुणांनी नुतन भारतासाठी अशी भूमिका सादर करण्याची आवश्यकता असल्याचे सांगितले.
पंतप्रधान नरेंद्र मोदी यांच्या अध्यक्षतेखाली झालेल्या समारोपप्रसंगी 2017 च्या तुकडीतील सहाय्यक सचिवांचे सादरीकरण

पंतप्रधान नरेंद्र मोदी आज नवी दिल्ली येथे झालेल्या सहाय्यक सचिवांच्या (2017 प्रशासकीय अधिकारी तुकडी) समारोपाला उपस्थित होते. यावेळी अनेक अधिकाऱ्यांनी पंतप्रधानांसमोर विविध विषयांवर सादरीकरण केले. या सादरीकरणात महत्वाकांक्षी जिल्ह्यांच्या परिवर्तनापासून पारदर्शकतेसाठी विविध उपाय आदी विषयांचा समावेश होता. या अधिकाऱ्यांनी नवीन कल्पना, संकल्पना आणि दृष्टीकोन अंगीकारावा असे पंतप्रधानांनी सांगितले. अनेकविध स्रोतातून प्राप्त झालेल्या माहितीचे पृथ:करण आणि विश्लेषण करून ही माहिती आत्मसात करावी, असे पंतप्रधानांनी सांगितले. या अधिकाऱ्यांनी अविरत शिकत राहण्यासाठी झगडावे असेही ते म्हणाले. अधिकाऱ्यांबरोबर संवाद साधताना नागरी अधिकाऱ्यांसाठी सेवा अभिमुखता कायम राखणे गरजेचे आहे कारण यामधूनच तटस्थता येते असे पंतप्रधानांनी सांगितले. सार्वजनिक सहभागाच्या महत्वावर भर देताना या अधिकाऱ्यांनी सरकारी योजनांच्या प्रभावी अंमलबजावणीसाठी प्रोत्साहित करणे आवश्यक असल्याचे पंतप्रधानांनी स्पष्ट केले. सहाय्यक सचिव म्हणून आलेले उत्तम अनुभव अंगी बाणवावे, असेही ते म्हणाले. या तरुण अधिकाऱ्यांनी केलेल्या सादरीकरणाचे पंतप्रधानांनी कौतुक केले आणि त्यांच्या आगामी कार्यासाठी त्यांना शुभेच्छा दिल्या. ‘तुमचे यश हे देशासाठी महत्वपूर्ण आहे, तुमच्या यशातूनच अनेक लोकांचे आयुष्य बदलून जाईल’ असे पंतप्रधानांनी सांगितले.
भारत आणि उझबेकिस्तान दरम्यान औषध निर्माण क्षेत्रात सहकार्य वाढवण्याबाबतच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि उझबेकिस्तान दरम्यान औषध निर्माण क्षेत्रात सामंजस्य करार करण्याच्या प्रस्तावाला मंजुरी देण्यात आली. यानुसार औषध निर्माण क्षेत्रात संशोधन आणि विकास तसेच व्यापार आणि उद्योग यात सहकार्य वाढवले जाणार आहे. उझबेकिस्तानचे राष्ट्राध्यक्ष 1 ऑक्टोबर 2018 ला भारतात येणार असून त्यावेळी या करारावर स्वाक्षऱ्या होतील. दोन्ही देशांत औषध निर्माण उद्योगात होत असलेली वाढ लक्षात घेऊन या क्षेत्रातील व्यापार, औषध उत्पादन, संशोधन आणि विकास या क्षेत्रात परस्पर सहकार्य वाढवण्यासाठी एक औपचारिक यंत्रणा उभारण्याचा दोन्ही देशातील सरकारांचा प्रयत्न आहे. या सामंजस्य करारामुळे दोन्ही देशात औषधांचे उत्पादन वाढवण्यास मदत होईल तसेच व्यापार आणि नोंदणी प्रक्रिया, औषध उत्पादनासाठी आवश्यक कायदेशीर आणि नियमन प्रक्रिया, आयात-निर्यातीसाठी नियमन प्रक्रिया सुलभ होईल.
हर घर तिरंगा अभियानाला मिळत असलेला उत्स्फूर्त प्रतिसाद बघून पंतप्रधानांनी व्यक्त केला आनंद

नवी दिल्ली, 22 जुलै 2022 हर घर तिरंगा आंदोलनाला मिळालेल्या उत्स्फूर्त प्रतिसादानंतर पंतप्रधान नरेंद्र मोदी यांनी आनंद व्यक्त केला आहे. MyGovIndia च्या ट्विटला उत्तर देताना पंतप्रधान म्हणाले: “#हर घर तिरंगा चळवळीला मिळालेल्या उत्साही प्रतिसादामुळे आनंद झाला.”
नेपाळ आणि भारताच्या पंतप्रधानांच्या हस्ते संयुक्तिकरित्या जोगबनी-बिराटनगर एकात्मिक तपास चौकीचे उद्‌घाटन

नेपाळमधल्या घर पुनर्बांधणी प्रकल्पाच्या प्रगतीचा घेतला आढावा

पंतप्रधान नरेंद्र मोदी आणि नेपाळचे पंतप्रधान के.पी.शर्मा ओली यांनी आज संयुक्तरित्या जोगबनी-बिराटनगर एकात्मिक तपास चौकीचे उद्‌घाटन केले. जोगबनी-बिराटनगर हे दोन्ही देशांमधले महत्वाचे व्यापार केंद्र आहे. एकात्मिक तपास चौकी अद्ययावत सुविधांनी सज्ज आहे. भारत-नेपाळ सरहद्दीवर व्यापार आणि नागरिकांचा प्रवास सुलभ व्हावा यासाठी भारताच्या साहाय्यातून जोगबनी-बिराटनगर ही दुसरी एकात्मिक तपास चौकी बांधण्यात आली. दोन्ही पंतप्रधान व्हिडिओ कॉन्फरन्सिंगद्वारे सहभागी झाले होते. “नेपाळच्या सर्वांगीण विकासासाठी विश्वासू भागीदाराची भूमिका भारत बजावत आहे”, असे पंतप्रधान नरेंद्र मोदी यांनी सांगितले. “ ‘शेजारी प्रथम’ हे माझ्या सरकारचे प्रमुख धोरण आहे आणि सीमेपार दळणवळण सुधारणा हा त्यातला महत्वाचा पैलू आहे;” असे त्यांनी सांगितले. “भारत-नेपाळ यांच्यातील उत्तम दळणवळण तर अधिकच महत्वाचे आहे कारण केवळ शेजारी देश म्हणूनच आपले संबंध मर्यादित नाहीत. संस्कृती, कुटुंब, भाषा, निसर्ग, विकास अशा अनेक दुव्यांच्या माध्यमातून आपल्या इतिहास आणि भूगोलाने आपल्याला जोडले आहे;” असे मोदी म्हणाले. “मैत्री असलेल्या सर्व देशांसोबत वाहतुकीच्या चांगल्या सुविधा विकसित करण्यासाठी आणि व्यापार, संस्कृती, शिक्षण इत्यादी क्षेत्रातले संबंध अधिक वृद्धिंगत करण्यासाठी माझे सरकार प्रतिबद्ध आहे;” असे पंतप्रधानांनी सांगितले. रस्ते, रेल्वे आणि ट्रान्समिशन लाइन्स अशा सीमापार दळणवळण प्रकल्पांसाठी भारत काम करत आहे असे पंतप्रधानांनी सांगितले. नेपाळमध्ये भूकंपानंतर भारताच्या साहाय्यातून सुरु असलेल्या घर पुनर्बांधणी प्रकल्पाची उल्लेखनीय प्रगती दोन्ही पंतप्रधानांनी पाहिली. नेपाळमध्ये 2015 मध्ये झालेल्या भूकंपाचा उल्लेख पंतप्रधानांनी केला. “ तेव्हा मदत आणि बचावकार्यात भारताने धाव घेतली होती आणि आताही आपल्या मित्राच्या नेपाळच्या पुनर्बांधणीत भारत खांद्याला खांदा लावून काम करत आहे.” गोरखा आणि नुवाकोट जिल्ह्यांमध्ये 50,000 घरे बांधण्याचे वचन भारताने दिले होते. त्यापैकी 45,000 बांधून झाली आहेत. नेपाळचे पंतप्रधान के.पी.शर्मा ओली यांनी भारताचे आभार मानले.
पंतप्रधान नरेंद्र मोदी आणि अमेरिकेचे अध्यक्ष जोसेफ आर. बायडेन यांच्यात आभासी माध्यमातून बैठक

पंतप्रधान नरेंद्र मोदी आणि अमेरिकेचे अध्यक्ष जोसेफ आर. बायडेन यांच्यात आज आभासी माध्यमातून बैठक झाली. भारत-अमेरिका 2+2 मंत्रिस्तरीय चर्चेसाठी वॉशिंग्टन डीसी येथे गेलेले संरक्षण मंत्री राजनाथ सिंह आणि परराष्ट्र व्यवहार मंत्री डॉ. एस जयशंकर हेदेखील व्हाईट हाऊसमध्ये त्यांचे अमेरिकी समपदस्थ, संरक्षण मंत्री लॉयड ऑस्टिन आणि परराष्ट्र व्यवहार मंत्री अँटोनी ब्लिंकन यांच्यासमवेत या बैठकीच्या दरम्यान उपस्थित होते. कोविड-19 महामारी, जागतिक आर्थिक सुधारणा, हवामान बदलासंदर्भात कृती, दक्षिण आशिया आणि हिंद – प्रशांत क्षेत्रातील अलीकडील घडामोडी आणि युक्रेनमधील परिस्थिती यासारख्या अनेक प्रादेशिक आणि जागतिक मुद्द्यांवर उभय नेत्यांनी व्यापक विचार विनिमय केला. अलीकडच्या वर्षांत द्विपक्षीय संबंधांमध्ये झालेल्या महत्त्वपूर्ण प्रगतीचाही त्यांनी आढावा घेतला. भारत-अमेरिका सर्वसमावेशक जागतिक धोरणात्मक भागीदारी आणखी बळकट केल्याने दोन्ही देशांना अत्यंत फायदा होईल आणि यामुळे जागतिक शांतता, समृद्धी आणि स्थैर्याला हातभार लागेल यावरही दोन्ही नेत्यांनी सहमती दर्शवली.
पंतप्रधान हिमाचल प्रदेशच्या भेटीवर, बिलासपूर येथे “एम्स”चा शिलान्यास

पंतप्रधान नरेंद्र मोदी आज हिमाचल प्रदेशच्या भेटीवर आहेत. पंतप्रधानांच्या हस्ते बिलासपूर येथे अखिल भारतीय आयुर्विज्ञान संस्थेचा (एम्स) शिलान्यास आज करण्यात आला. 750 खाटांची सुविधा असणाऱ्या या रुग्णालाच्या उभारणीसाठी अंदाजे 1350 कोटी रुपये खर्च येणार आहे. आरोग्य सुविधेबरोबरच या “एम्स्‌”मध्ये पदवी आणि पदव्युत्तर स्तराचे वैद्यकीय शिक्षण देण्यात येणार आहे. तसेच परिचारिका शिक्षण देण्यात येणार आहे. या दौऱ्यात पंतप्रधानांनी “उना” येथे भारतीय माहिती तंत्रज्ञान संस्थांचाही (आयआयआयटी) शिलान्यास केला. तसेच कांगडा जिल्हयातल्या कांडरोरी येथे पोलाद प्राधिकरणाच्या पोलाद प्रक्रिया विभागाचे उद्‌घाटन पंतप्रधान मोदी यांच्या हस्ते आज झाले.
नभा, पंजाब येथील केंद्रीय म्हैस संशोधन संस्थेची भाडेपट्टीने दिलेली जागा परत घेण्यास केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत नभा, पंजाब येथील केंद्रीय म्हैस संशोधन संस्थेला भाडेपट्टीवर दिलेली 72 एकर जमीन व लगतच्या सब कॅम्पस परिसरातील वनक्षेत्रालगतची मुख्य कालव्याला जोडून असलेली तीन मार्ला जमीन पंजाब सरकारच्या पशु संवर्धन विभागाला रौनी (पतियाळा) येथील अतिशय उच्च दर्जाच्या पशुपालन केंद्रासाठी देण्यास मंजुरी देण्यात आली. भाडेपट्टीवर पंजाब सरकारला देण्यात आलेली जमीन फक्त पशुंसाठीच्या चाराशेतीसाठी देण्यात आल्याची हमी पंजाब सरकारने दिली आहे. याकामी सीआयआरबी व आयसीएआर पंजाबमध्ये चारा विकासासाठीच्या संशोधनासाठी सर्व प्रकारचे तांत्रिक सहाय्य करतील (आर्थिक मदत वगळून). पंजाब सरकारने सध्या सुरू असलेल्या चाराशेतीचे काम अत्याधुनिक करण्याचे संबंधित संस्थेला आदेश दिले आहेत. 300 पशुंसाठी चाऱ्याची व्यवस्था व शेतजमीनाचा वापर मर्यादीत असणार आहे. म्हणून सीआयआरबीला भाडेपट्टीवर दिलेली जमीन पंजाब सरकारने मागे घेतली आहे. या निर्णयामुळे रौनी येथील पशुंसाठीच्या चाराशेतीला लागणाऱ्या सर्व बाबींची पूर्तता होणार आहे.
पंतप्रधानांकडून झारखंडच्या जनतेला राज्य स्थापना दिनाच्या शुभेच्छा

पंतप्रधान नरेंद्र मोदी यांनी झारखंडच्या जनतेला राज्य स्थापना दिनाच्या शुभेच्छा दिल्या आहेत. ‘झारखंडच्या जनतेला राज्य स्थापना दिनाच्या खूप खूप शुभेच्छा. झारखंड प्रगतीची नवी शिखरं पार करून आणि भगवान विरसा मुंडा यांचा समृद्ध, सशक्त आणि आनंदी राज्याचे स्वप्न साकार होवो, अशी मी प्रार्थना करतो’, असे पंतप्रधान म्हणाले.
पंतप्रधानांच्या हस्ते अंजार येथील एलएनजी टर्मिनल आणि पाईपलाईन प्रकल्पाचे उद्‌घाटन

पंतप्रधान नरेंद्र मोदी यांनी आज गुजरातमध्ये अंजार-मुंद्रा पाईपलाईन प्रकल्प, मुंद्रा एलएनजी टर्मिनल आणि पालनपूर-पाली-बाडमेर पाईपलाईन प्रकल्पाचे उद्‌घाटन केले. यावेळी बोलताना कच्छच्या लोकांचा आपल्याप्रती असलेला स्नेह भारावून टाकणारा आहे असे पंतप्रधान म्हणाले. गेल्या वीस वर्षात कच्छ भागात झालेल्या विकासकामांविषयी त्यांनी समाधान व्यक्त केले. एलएनजी टर्मिनलचे उद्‌घाटन हे आजच्या कार्यक्रमाचे विशेष आकर्षण आहे असे सांगत आपल्याला तीन एलएनजी टर्मिनल्सचे उद्‌घाटन करण्याची संधी मिळाली हे आपले भाग्य असल्याचे ते म्हणाले. गुजरातला पहिले एलएनजी टर्मिनल मिळाले होते तेंव्हा अनेकांना आश्चर्य वाटले होते मात्र आज गुजरातमध्ये लवकरच लवकरच चौथे एलएनजी टर्मिनल बनवण्याची क्षमता आहे असे मोदी यांनी नमूद केले. गुजरात देशातले एलएनजीचे केंद्र बनले आहे असे सांगत याचा प्रत्येक गुजराथी माणसाला अभिमान वाटायला हवा असे ते म्हणाले. देशाच्या विकासासाठी ऊर्जा क्षेत्र मजबूत असणे आवश्यक असून उर्जा क्षमता नसेल तर गरीबी निर्मूलन होणार नाही असे मोदी म्हणाले. देशातल्या जनतेच्या आशा-आकांक्षा वाढत आहेत त्यांना पारंपारिक पायाभूत सुविधांसोबतच आय-वे गॅस वाहिनीचे जाळे, जलवाहिनीचे जाळे, ऑप्टिकल फायबर नेटवर्क अशा आधुनिक सुविधाही हव्या आहेत असे पंतप्रधानांनी सांगितले. पर्यटन क्षेत्रात अनेक संधी असून जगभरातले पर्यटक भारतात येण्यास उत्सुक आहेत. कच्छमध्येही “श्वेत रण” हे संपूर्ण जगाचे आकर्षण केंद्र बनले आहे. नागरी हवाई वाहतूक विभागाने विमान वाहतूक स्वस्त करण्यासाठी आणि वाहतुकीचे जाळे विस्तारण्यासाठी केलेल्या प्रयत्नांची त्यांनी माहिती दिली. देशभरातल्या सर्व गावांमध्ये वीज पोहोचवणे आणि प्रत्येक घरापर्यंत वीज पोहोचवणे या दोन्ही गोष्टींसाठी केलेल्या प्रयत्नांचीही त्यांनी माहिती दिली. सर्वसामान्य माणसाच्या जीवनमानाचा दर्जा वाढवण्याचा प्रयत्न सरकार करत आहे असे पंतप्रधानांनी सांगितले.